钦定古今图书集成/明伦汇编/氏族典/第392卷 > 李绎
## 钦定古今图书集成/明伦汇编/氏族典/第392卷 > 李绎

按《宋史李若拙传》：“若拙子绎，字纵之，举进士中第，除
将作监丞，累迁尚书屯田员外郎，知华州，擢提点河
北刑狱，权知贝州，三迁本曹郎中，为利州路转运使。
河北经费不支，仁宗问谁可任者，参知政事薛奎荐
绎，遂徙河北。进刑部郎中、直史馆，知延州，改兵部，为
江淮制置发运使。内出绢五十万匹，责贸于东南，绎”
辄奏罢之。甫半年，漕课视常岁增五之一。迁太常少
卿，再知延州。绎所至称治，自以久宦在外，意不自得，
作《五知先生传》，谓“知时、知难、知命、知退、知足”也。尝两
知凤翔府，至是又徙凤翔，寻为右谏议大夫，卒。